b'\n_START_ARTICLE_\nKameni cvijet\n_START_PARAGRAPH_\nKameni cvijet je monumentalni spomenik posve\xc4\x87en svim \xc5\xbertvama koje su stradale od strane usta\xc5\xa1a u sabirnom logoru Jasenovac tijekom Drugog svjetskog rata. Autor spomenika je arhitekt Bogdan Bogdanovi\xc4\x87. Spomenik je zavr\xc5\xa1en i sve\xc4\x8dano otvoren 1966. godine.\n_START_SECTION_\nOstvarenje spomenika\n_START_PARAGRAPH_\nMjesto jasenova\xc4\x8dkog logora, s obzirom na veli\xc4\x8dinu zlo\xc4\x8dina koji se tamo dogodio, relativno dugo vremena bilo je vjerojatno jedino mjesto nekog masovnog zlo\xc4\x8dina u Europi koje jo\xc5\xa1 nije bilo obilje\xc5\xbeeno. Inicijativa za obilje\xc5\xbeavanjem je bila pokrenuta i tako je po\xc4\x8detkom 1960-ih arhitekt Bogdan Bogdanovi\xc4\x87 pobijedio na natje\xc4\x8daju za dizajn spomenika, koji je kona\xc4\x8dno bio ostvaren 1964. godine._NEWLINE_Bogdanovi\xc4\x87 je u skladu s tada popularnom primjenom geometrizma u kiparstvu ostvario cvijet koji je apstraktan, ali i geometrijski pravilne konstrukcije.\n_START_SECTION_\nOpis\n_START_PARAGRAPH_\nBogdanovi\xc4\x87 je na mjestu logora koji je bio popri\xc5\xa1te ubijanja i mu\xc4\x8denja, dizajnirao betonski cvijet, simbol nje\xc5\xbenosti i ljepote. I sama \xc4\x8dinjenica da je cvijet sagra\xc4\x91en od betona ima svoju simboliku. Kada se posjetitelj za vrijeme toplog, sun\xc4\x8danog dana na\xc4\x91e unutar spomenika, temperatura postaje iznimno visoka, \xc5\xa1to posjetitelju stvara dojam da se nalazi usred pakla, \xc5\xa1to slikovito opisuje i jasenova\xc4\x8dki logor._NEWLINE_Bogdanovi\xc4\x87 nije htio da spomenik bude nekakav simbol u\xc5\xbeasa koji se ovdje dogodio. Podru\xc4\x8dje biv\xc5\xa1eg jasenova\xc4\x8dkog logora okru\xc5\xbeuju mo\xc4\x8dvare i \xc5\xa1ikara, \xc5\xa1to je na neki na\xc4\x8din simbol ubijanja i smrti. Bogdanovi\xc4\x87 je na tom mjestu ostvario cvijet, simbol \xc5\xbeivota i ponovnog ra\xc4\x91anja, \xc5\xa1to upravo karakterizira njegovu \xc5\xbeelju. On ne \xc5\xbeeli da se narodi prepiru i sva\xc4\x91aju, nego da nakon u\xc5\xbeasa koji su se ovdje dogodili zavlada pomirenje i prestanak naslje\xc4\x91ivanja mr\xc5\xbenje s koljena na koljeno.'